google/wiki40b huggingface dataset:
Pāvels Doroševs

Karjera

Savu profesionālo futbolista karjeru Doroševs sāka 2000. gadā Skonto FC sastāvā. Šajā laikā Skonto pamatvārtsargs bija Andrejs Piedels, tāpēc Doroševam netika daudz spēles laika. No 2002. līdz 2004. gadam viņš tika izīrēts citām Latvijas komandām: PFK Daugava, Dinaburg FC, FK Jūrmala un FK Rīga. 2005. gadā Doroševs atgriezās Skonto sastāvā. 2009. gadā noslēdza līgumu ar Azerbaidžānas klubu FK Gabala. 2018. gadā Doroševs FK Atlantas sastāvā vartsargs un vartsargu treners.
Kosumelas degunlācītis

Izskats un īpašības

Lai arī ārēji tas ir ļoti līdzīgs baltpurna degunlācītim, Kosumelas degunlācītis ir mazāka auguma, un tā kažoka matojums ir īsāks un mīkstāks. Tā ķermeņa garums bez astes ir 38—50 cm, astes garums 38—50 cm, augstums skaustā 20—25 cm, svars 3—6,8 kg. Tā galva ir slaida ar garu purnu un kustīgu degungalu, kas piemērots augsnes pārmeklēšanai. Tā kažoka matojumam ir raksturīgs grizli efekts, kad katras spalvas galiņš ir gaišs vai balts. Ap acīm un degunu tam ir balts matojums.
Kosumelas degunlācītis ir aktīvs dienas laikā, tas ir visēdājs un barojas ar augļiem, kukaiņiem un maziem dzīvniekiem, kā grauzēji un ķirzakas, tie labprāt mielojas ar cilvēku pārtikas pārpalikumiem. Par Kosumelas degunlācīšiem nav veikti nopietni pētījumi, bet pastāv uzskats, ka to uzvedība un sociālās attiecības ir līdzīgas baltpurna degunlācīšiem.
Baltā pils

Baltā pils ir viens no Baldones pilsētas ievērojamākajiem objektiem. Tās celtniecība sākta 1890. gadā, taču pilnībā pabeigta 1901. gadā. Pils tika celta mežkungam Ādamam Mickēvičam, kā medību pils, kur vēlāk viņš dzīvoja kopā ar savu ģimeni. Ap pili atrodas parks ar eksotiskiem kokiem, piemēram, dižeglēm, ciedru priedēm, Mandžūrijas korķa kokiem, sudrabeglēm un sarkanajiem ozoliem, ko var apskatīt arī šodien.

Vēsture

Pili cēlis Baldones mežkungs Ādams Mickēvičs (1865-1920), kas vēlāk kļuva par Baltijas Zemkopības un valsts īpašumu pārvaldes priekšnieku. Laulībā ar Elizabeti Bukshēvdenu viņiem piedzima dēli Nikolajs un Anatolijs. 
Pirmā Pasaules kara laikā pilī līdz 1915. gada oktobrim tika izvietots krievu armijas hospitālis, bet vēlāk vācu armijas hospitālis. Pēc Pirmā pasaules kara Baltā pils kļuva par vienu no Baldones kūrvietas pansijām, kas piederēja Mickēviča dzimtai, tomēr viņi neapdzīvoja visu pili, ēkā bija ierīkota arī bērnu patversme. Pils mantiniekam Nikolajam Mickēvičam 1929. gadā piedzima dēls Deniss Mickēvičs, kurš Otrā pasaules kara sākumā emigrēja uz Vācijas okupēto Poliju, vēlāk uz ASV, kur kļuva par Djūka Universitātes profesoru krievu literatūrā, kā arī bija viens no Jeila Universitātes Krievu kora dibinātājiem.
1944. gada septembrī vācu pārvalde bērnunamu pārcēla uz Mercendorfas pili, kur tajā laikā darbojās otra bērnu patversme. Tādējādi telpas tika atbrīvotas un tika iekārtota vācu karaspēka lazarete.
Pēc Otrā pasaules kara tā kļuva par vienu no Baldones sanatorijas korpusiem, kas varēja uzņemt 75 cilvēkus. Tā bija gan pansija ar tuberkulozi sirgstošām meitenēm, gan ginekoloģiskās nodaļas guļamkorpuss. 
No 1980. gada Baltā pils piederēja Baldones slimnīcai. Slimnīcu gan tur neiekārtoja, bet kolhozs "Baldone" pilī ierīkoja kopmītnes, kur dzīvoja kolhoza celtnieki.
1985. gadā ēkā tika atklāta Baldones mūzikas skola, kas izveidojās par kultūras centru, kurā bērni no tuvākās apkārtnes apguva pirmās muzicēšanas iemaņas un koncertdarbības pieredzi. 1993. gadā paralēli tika izveidota Baldones mūzikas pamatskola. 2011. gadā to pārdēvēja Baldones novadnieka, ievērojamā diriģenta Jāņa Dūmiņa vārdā — par Jāņa Dūmiņa Baldones mūzikas skolu.

Arhitektūra

Pils noteikti ir viena no skaistākajām Baldones ēkām, jau baltās krāsas un arhitektūras dēļ. Ēka ir vienkārša, tai ir divi torņi un priekšā liela terase. Kad pils tika uzcelta tai bija arī skaists balkons, tomēr tie šobrīd pārveidoti vienkārši par logiem. Pie pils tika uzbūvēta arī strūklaka, tomēr tā tika izpostīta un ilgus gadus strūklaka bija vien betonēta bedre ar akmeni vidū. Strūklakas galvenais tēls bija kails puisēns, kurš virs galvas rokā tur paceltu trauku, no kura ārā šaujas ūdens strūklas. Apšaudes rezultātā lode trāpīja pa strūklaku. Vēl pēc zināma laika strūklakas puisēns pazuda pavisam un viņa vietu ieņēma meitene — koklētāja, tomēr skulptūru nolaupīja. Arhitektūru var apskatīt vien no ārpuses, jo iekšpusē ir ierīkota skola un no agrākā interjera nav palicis it nekas.
21. februāris

21. februāris ir gada 52. diena pēc Gregora kalendāra. Līdz gada beigām ir atlikušas 313 (314 garajā gadā) dienas.
Imants Dulbergs

Šaha kompozīcija

Kopš 1960. gada publicējis vairāk nekā 500 šaha uzdevumus. Lielākos panākumus guvis daudzvilču žanrā, septiņas reizes gūstot uzvaru Latvijas čempionātos un 1973. gadā izcīnot PSRS čempionāta sudraba medaļu. 1975. gadā viņam piešķirts PSRS sporta meistara nosaukums. Šaha kompozīcijas zelta fondā, FIDE albumos ir publicēti desmit viņa uzdevumi.
No 1975. līdz 1984. gadam Dulbergs ir bijis Latvijas PSR Šaha federācijas šaha kompozīcijas komisijas priekšsēdētājs. No 1999. līdz 2007. gadam Latvijas Šaha problēmistu biedrības žurnāla "d2-d4" galvenais redaktors.
Emīls Pileckis

Biogrāfija

Skolas laikā bieži piedalījies fizikas, ķīmijas un matemātikas olimpiādēs, kurās guvis labus panākumus. 2005. gadā uzvarējis Lietuvas fizikas olimpiādē un piedalījies starptautiskā fizikas olimpiādē Meksikā. 2009. gadā iestājies Viļņas Universitātes fizikas fakultātē, kuru 2013. gadā absolvējis ar bakalaura grādu, bet 2015. gadā turpat ieguvis maģistra grādu fizikā.
No 2001. gada līdz 2007. gadam pārstāvējis Lietuvu Eiropas un Pasaules junioru šaha čempionātos. 2008. gadā debitējis Lietuvas šaha čempionāta finālā un izcīnījis 7. vietu. 2008. gadā Eiropas komandu kausā šahā pārstāvējis Lietuvas klubu ŠK Panevėžys. 2008. gadā Eiropas šaha individuālajā čempionātā izcīnījis augsto 11. vietu 323 dalībnieku konkurencē. 2009. gadā FIDE Pileckim piešķīrusi starptautiskā meistara (IM) nosaukumu. 2008. gadā atzīts par Lietuvas labāko jauno šahistu vecuma grupā līdz 20 gadiem. 2009. gadā uzvarējis Lietuvas šaha ātrspēles čempionātā. 2013. gadā uzvarējis Latvijas šaha festivāla "Liepājas rokāde" "Open" turnīrā. Divas reizes pārstāvējis Lietuvas izlasi Pasaules šaha olimpiādēs (2012-2014).
Mūžīgais dzinējs

Mūžīgais dzinējs (latīņu: perpetuum mobile) ir hipotētiska ierīce, kas pēc iedarbināšanas visu laiku ražotu enerģiju. Šādas ierīces ideja radās pirms vairākiem simtiem gadu, tomēr pētījumi un eksperimenti pierādīja šādas ierīces neiespējamību. Šādas ierīces esamība ir pretrunā ar enerģijas nezūdamības likumu un 1. termodinamikas likumu.
Salikts pakārtots teikums

Salikts pakārtots teikums ir salikts teikums, kurā ir tikai viena neatkarīga un vismaz viena atkarīga daļa. Neatkarīgā daļa tiek saukta par virsteikumu, savukārt atkarīgā — palīgteikumu.
Palīgteikums var atrasties gan starp virsteikuma vārdiem, gan pirms un aiz tā, tomēr dažiem palīgteikumiem ir ierobežotas novietojuma mainīšanas iespējas. Palīgteikums ir jānovieto tā, lai būtu nepārprotams saistījums ar virsteikumu.
Starp virsteikumu un palīgteikumu veidojas pakārtojuma saistījums. Teikuma daļas saista dažāda veida pakārtojuma vārdi: pakārtojuma saikļi, attieksmes vietniekvārdi, apstākļa vārdi, vārdu grupas. Ja pakārtojuma vārds ir patstāvīgas vārdšķiras vārds, tas palīgteikumā pilda teikuma locekļa funkciju. Ja teikuma daļas saistītas bez saistītājvārdiem, saistījumu sauc par bezsaikļa saistījumu. Var būt gan tiešais pakārtojums (katrs palīgteikums paskaidro virsteikumu), gan pakārtotais pakārtojums (virsteikumu paskaidro viens palīgteikums, kuru savukārt paskaidro cits palīgteikums utt.).
Daļa palīgteikuma veidu saistīti ar vienu vārdu virsteikumā, daļa attiecināmi uz visu virsteikumu. Par nosacītu palīgteikumu tiek uzskatīts relatīvais palīgteikums, kas par palīgteikumu tiek uzskatīts, jo to ievada pakārtojuma vārds. Palīgteikumi var arī būt vienlīdzīgi savā starpā (tiem visiem jābūt viena veida palīgteikumiem). Par vienlīdzīgiem palīgteikumiem tiek uzskatīti arī visi tie viena veida palīgteikumi, kas pakārtoti virsteikumam.
Latvijas Universitātes Astronomijas institūts

Vēsture

1922. gadā izveidoja Latvijas Universitātes Astronomisko observatoriju, kurā darbojās arī laika dienests, kas ziņoja pareizo laiku pastam un telegrāfam. 1933. gadā astronoma Kārļa Šteina izpētītajai mazajai planētai tika piešķirts nosaukums Latvija. 
1946. gadā Latvijas PSR Zinātņu akadēmijas Fizikas un matemātikas institūtā izveidoja Astronomijas sekciju, ko vadīja Fricis Blumbahs, no 1948. gada Jānis Ikaunieks.
1957. gadā sākās Baldones observatorijas būve Riekstukalnā pie Baldones, 1958. gadā izveidoja patstāvīgu LZA Astrofizikas laboratoriju. 1965. gadā to pārveidoja par LZA Radioastrofizikas observatoriju. 1969. gadā par tās direktoru kļuva Arturs Balklavs.
1997. gadā LZA Radioastrofizikas observatoriju iekļāva Latvijas Universitātē un apvienoja ar LU Astronomisko observatoriju, izveidojot LU Astronomijas institūtu.
2005. gadā Baldones observatoriju plānoja privatizēt, lai šai teritorijā izveidotu tūrisma, sporta un atpūtas kompleksu. 2010. gadā nodibināja Latvijas Universitātes Astronomijas, Atomfizikas un Spektroskopijas un Ģeodēzijas un Ģeoinformātikas institūtu asociāciju “FOTONIKA-LV”.
2019. gada janvārī institūts pārcēlās uz Latvijas Universitātes Zinātņu māju Jelgavas ielā 1 Torņakalna apkaimē.
Līgo parks

Līgo parks ir brīvdabas akmens skulptūru parks Stopiņu novadā. Parks atrodas netālu no Ulbrokas pie autoceļa P5 (Ulbroka—Ogre). Līgo parks ir latviešu nacionālās atmodas simbols.

Vēsture

Ideja par parku radās 1988. gadā. Galvenie idejas autori bija akmeņkalis Uldis Sterģis, arhitekts Elmārs Orniņš un v/s Ulbroka galvenā ekonomiste Biruta Zvaigznīte. Akmeņkaļi Oskars Neimanis un Roberts Zvagūzis. Pirms parka iekārtošanas šajā vietā notikušas vairākas talkas, kurās lielu atbalstu sniedz vietējie iedzīvotāji. Parkā tika izveidota arī estrāde.
Parks pirmo reizi ielīgots 1988. gada 23. jūnijā, kad uzstādīts arī akmens Ulbrokas—Ogres autoceļa malā pie ieejas parkā. Savukārt 1992. gada vasarā Līgo parkā tika uzstādīti latvju zīmju akmeņi.

Parks

Parks izvietots dabiski ieaugušā ozolu birzī. Tā sākums ar atsevišķām skulptūrām atrodas pie autoceļa, bet pāri Piķurgas upei atrodas parka otra, plašākā daļa, kurā var nokļūt pār tiltiņu. Parkā atrodas vairākas skulptūras, kurās iegravēti tradicionālie latviešu ornamenti un raksti (ausekļi, saules koki, un ugunskrusti).
Parkā atrodas arī estrāde, kurā notiek novada kultūras pasākumi vasaras sezonā. Mazā uzkalniņā atrodas arī metālkalēja Gunāra Andersona veidotais darbs — vairākus metrus augsts metāla ugunsstabs ar ausekļa ornamentiem, kurā Jāņos tiek iedegta jāņuguns.
Latvijas Gada balva sportā 2009

Latvijas Gada balvas sportā 2009 ceremonija notika Sapņu fabrikā 2008. gada 23. decembrī. Balvas tika pasniegtas 13 nominācijās. 4. decembrī tika nosaukti balvu kandidāti, kurus noteica žūrija 16 cilvēku sastāvā. Laikposmā no 2009. gada 23. novembra līdz 21. decembrim notika līdzjutēju balsojums par gada populārāko sportistu.
Radiviļiva

Vēsture

Līdz 1940. gadam pilsētas nosaukums bija Radziviļiva (Радзивилів), bet no 1940. līdz 1993. gadam — Červonoarmijska (Червоноармійськ).
Rakstos pirmoreiz minēta 1564. gadā. Pēc 1795. gada Polijas Trešās dalīšanas kļuva par Krievijas pilsētu uz Austrijas (vēlāk Austroungārijas) robežas. 1921. gada Rīgas miera rezultātā Radziviļiva iekļāvās jaunizveidotajā Polijas valstī. Pilsētā apmēram 50% no iedzīvotājiem bija ebreji. 1939. gadā iekļauta Ukrainas PSR, pamatojoties uz Molotova-Ribentropa paktu. No 1941. gada 30. jūnija līdz 1944. gada 19. martam atradās vācu okupācijā. Vācu okupācijas laikā pilsētā koncentrējās apvidus poļu iedzīvotāji, kuru bēga no ukraiņu nacionālistu represijām, bet ebreji tika iznīcināti. No 1991. gada — neatkarīgās Ukrainas sastāvā.
Salas Svētā Jāņa baznīca

Salas Sv. Jāņa evaņģēliski luteriskā baznīca ir luterāņu dievnams, kas atrodas Spuņciemā Babītes novadā. Dievnamā atrodas 1871. gadā darināta Jūliusa Dēringa altārglezna "Jēzus pie krusta".

Vēsture

Babītes draudzes novada Sv. Jāņa kapelu, tāpat kā Sv. Nikolaja un Sv. Annas kapelas pie senā Lielupes kara ceļa uz Zemgali jau 13. gadsimtā izveidojuši Daugavgrīvas cisterciešu klostera mūki.
Zviedru Vidzemes laikā 1658. gadā pēc Babītes draudzes novada sadalīšanas izveidojās Salas draudzes novads. Salas draudzei piederēja divas koka baznīcas — Sv. Bērtuļa (Bartolomeja) kapela (atradās pie Ķīšiem) un Sv. Jāņa kapela (atradās Jāņragā iepretim Slokai). Jauna koka baznīca uzcelta un iesvētīta  1694. gadā, Rīgas zvejnieku amata biedrība baznīcai bija dāvinājusi krāsainus logus ar Bībeles motīviem.  Līdz mūsdienām saglabājusies laikā no 1869. līdz 1870. gadam celtā mūra baznīca.

Baznīcas ēka

Salas Sv. Jāņa baznīcā Rīgas pilsētas arhitekts Felsko ir eklektiski apvienojis neogotikas, neoromānikas un neorenesanses stilus. Baznīcas tornis ir sadalīts trīs stāvos. Virs durvju portāla atrodas rozes logs, virs tā ir mazs pusloka lodziņš, torņa augšdaļa atrodas zvans, kuru sedz pusloka logi ar koka slēģiem. Torņa sānos atrodas šauras loga ailes. Baznīcai ir divslīpju jumts, taču no iekšpuses redzams, ka baznīca griesti ir līdzeni. Raugoties no ārpuses uz dekoratīviem elementiem, redzami sarkanie ķieģeļi, kas labi izceļ baznīcas kontūras, taču lielākie laukumi ir gaiši dzelteni. Baznīcas austrumu daļā ir šķautņaina apsīda, kurā ir trīs pusloka logi. Apsīdai no abām pusēm piekļaujas palīgtelpas.
Ungārijas forints

Vēsture

Valūtas nosaukums nāk no Florences, kur zelta monētas tika kaltas no 1252. gada, sauktas par fiorino d'oro. Ungārijā arī bija sava zelta valūta florentinus (vēlāk forint), kas tika izmantota kopš 1325. gada, Kārola I valdīšanas laikā, un vairākas valstis sekoja Ungārijas piemēram.
Valūtu atkārtoti ieviesa 1946. gada 1. augustā, pēc pengo zemās vērtības, kuru izraisīja lielākā hiperinflācija, kas jebkad ir izmērīta, 1945.—1946. gadā. Pāreju vadīja Ungārijas Komunistiskā partija, kurai bja noteicošā loma valdībā. Forinta veiksmi izmantoja, veicinot komunistu pilnīgu varas pārņemšanu 1948.—1949. gadā. Forints aizvietoja pengo pēc kursa 1 forints = 4×10²⁹ pengo—noņemot 29 nulles no vecās valūtas. Faktiski tas bija izdomāts valūtas kurss. Lielāka nominālā vērtība pengo banknotei bija 100 miljoni pengo (10²⁰ pengo), kopējā pengo vērtība apgrozībā bija mazāka par 0,1 filleru. Lielāka nozīme bija kursam starp adopengo, kurā 1 forints = 200 miljoni adopengo.
Vēsturiski forinta subvienība ir 100 filleri (ungāru: fillér) (salīdzināma ar centu), kaut gan filleru monētas ir kļuvušas bezvērtīgas dēļ inflācijas un vairs neatrodas apgrozībā kopš 1999. gada. Ungāru abreviatūra forintam ir Ft, kas atrodas aiz skaitļa. Fillers ir izmantots kā subvienība Ungāru valūtām kopš 1925. gada, kas radusies no vācu naudas nosaukuma Heller. Tā abreviatūra ir f, kas arī rakstīta aiz skaitļa.

Eiro ieviešana

Ungārija plānoja sākotnēji kļūt par eirozonas dalībvalsti 2007. vai 2008. gadā. Vēlāk par mērķa datumu tika noteikts 2010. gada 1. janvāris, bet plāns tika pamests pārmērīgi augstā budžeta deficīta, inflācijas un valsts parāda dēļ. Vairākus gadus Ungārija nespēja izpildīt nevienu no Eiro konverģences kritērijiem.
Hinuklidīns

Atrašanās dabā

Hinuklidīna grupējums ietilpst vairāku dabasvielu, piemēram, alkaloīda hinīna molekulas sastāvā.

Iegūšana

Iegūst, reducējot hinuklidonu.
β-Etilhinuklidīns pirmo reizi iegūts, kondensējot β-kolidīnu ar formaldehīdu, iegūto produktu reducējot līdz piperidīna atvasinājumam un pārvēršot jodīdā. Tas patvaļīgi ciklizējas par β-etilhinuklidīna jodhidrātu.

Izmantošana

Lieto par reaģentu organiskajā sintēzē un par katalizatoru.
3-Hinuklidilbenzilāts ir psihotropā kaujas viela, kas pazīstama ar nosaukumu BZ.
Kričava

Vēsture

Rakstos no 1136. gada. No 12. gadsimta vidus ietilpa Mstislavas kņazistē, kas 1359. gadā iekļāvās Lietuvas lielkņazistē. 1633. gadā Kričava ieguva Magdeburgas tiesības. Iekļauta Krievijas impērijā pēc Polijas pirmās dalīšanas 1772. gadā. Pilsēta tika piešķirta Grigorijam Potjomkinam, kurš likvidēja pilsētas pašpārvaldi. 18. gadsimta beigās Kričava bija kuģubūves centrs. 20. gadsimta trīsdesmitajos gados notika industrializācija un šeit tika nodibināta pirmā cementa rūpnīca Baltkrievijā. Otrā pasaules kara laikā pilsēta no 1941. gada 17. jūlija līdz 1943. gada 30. septembrī atradās vācu okupācijā.

Cilvēki

Kričava ir vieglatlētes Oksanas Meņkovas (Аксана Мянькова, 1982) dzimtā pilsēta.
Linda Medene

Politika

2010. gadā ievēlēta par partijas "Pilsoniskā savienība" Jauniešu organizācijas vadītāju. 2011. gada 16. aprīlī kļuvusi par "Pilsoniskās savienības" valdes locekli. Pēc partiju apvienošanās partijā "Vienotība" 2011. gadā ievēlēta Jaunatnes organizācijas valdē, bijusi VJO valdes priekšsēdētāja vietniece. 2012. gada 10. novembrī ievēlēta par VJO vadītāju, bet 2012. gada 1. decembrī ievēlēta par partijas domes priekšsēdētājas Sandras Kalnietes vietnieci. YEPP prezidentu padomes locekle. Linda Medene strādājusi Eiropas Parlamentā kā deputātes Ineses Vaideres palīdze, šobrīd strādā Saeimā kā partijas "Vienotība" frakcijas priekšsēdētāja vietnieces Lolitas Čigānes palīdze, pēc tam partijas "Vienotība" valdes priekšsēdētājas, 12. Saeimas frakcijas priekšsēdētājas Solvitas Āboltiņas palīdze. Strādājusi Latvijas Institūtā un NATO Parlamentārās Asamblejas Pavasara sesijā. Kandidējusi 12. Saeimas vēlēšanās, piedzīvojusi otro būtiskāko kritumu sarakstā no visiem partijas  "Vienotība" kandidātiem Vidzemes vēlēšanu apgabalā, noslīdot no septītās uz divdesmit ceturto vietu, saņemot par 3015 vairāk svītrojumu nekā krustiņu.

Izglītība

Izglītojusies Jeru pamatskolā, Rūjienas vidusskolā,  Rīgas Stradiņa universitātes Eiropas studiju fakultātē ieguvusi Starptautisko attiecību – Eiropas studiju bakalaura grādu, savukārt 2014. gadā ieguvusi starptautisko attiecību maģistra grādu.

Skandāli

2012. gadā kopā ar Līgu Strazdiņu un Elīnu Feldbergu rīkoja parakstu vākšanu Krievijas pankroka grupas Pussy Riot atbalstam. Meitenes aizturēja Valsts policija; pēc pārrunām ar policiju atbrīvota.
Kīts Tkačuks

Spēlētāja karjera

Profesionālā spēlētāja karjeru Tkačuks uzsāka 1991.—92. sezonā, kad pēc dalības 1992. gada Olimpiskajās spēlēs nākamajā dienā debitēja NHL kluba Vinipegas "Jets" sastāvā. Tkačuks ātri nostiprinājās komandas sastāvā un 1993.—94. sezonā pildīja jau komandas kapteiņa funkcijas. Līdz ar "Jets" franšīzes pārcelšanos uz Fīniksu tur devās arī Tkačuks, kam ar klubu bija spēkā esošs līgums.
Savā pirmajā sezonās Fīniksas "Coyotes" rindās Tkačuks ieguva Morisa Rišāra balvu, kā arī piedalījās līgas Visu Zvaigžņu spēlē. Arī turpmākās sezonās hokejistam bija veiksmīgas. Starp 1999. un 2001. gadu Tkačuks izlaida daudz spēļu savainojumu dēļ, kā rezultātā tika aizmainīts uz Sentluisas "Blues" vienību. 2006.—07. sezonā Tkačuks tika aizmainīts uz Atlantas "Thrashers", taču jau vasarā atgriezās "Blues" rindās. 2010. gada 7. aprīlī Kīts paziņojas par karjeras beigšanu.
ASV izlases rindās spēlējas četros Olimpisko spēļu turnīros, 2002. gadā kopā ar izlasi izcīnot sudraba medaļu.
Divkrāsu koksngrauzis

Izplatība

Sugas izplatības areāls iekļauj visu Eiropu, ka arī ieiet Krievijā, Kaukāzā un Turcijā. Latvijā suga sastopama izklaidus visā teritorijā: Zlēkas, Saldus, Rīga, Pilsrundāle, Bebrene, Zasulauks. Pēdējos gadu desmitos populācijas blīvums strauji samazinās. Ņemot vērā to, ka Latvijā pēdējos gados slimību dēļ samazinās gobu un vīksnu audzes, sugas izdzīvošana var būt apdraudēta.
Pjetro Mennea

Biogrāfija

Vieglatlēta karjeras laikā skrējis sprintu — 100 m un 200 m distances. Piedalījies piecās Olimpiskajās spēlēs (1972, 1976, 1980, 1984, 1988). 1972. gadā Minhenē izcīnīja bronzu 200 m distancē, kā arī 8. vietu 4×100 m stafetē Itālijas komandas sastāvā. 1976. gadā Monreālā 200 m distancē ieņēma 4. vietu, 4×100 m stafetē — 6. vietu. 1980. gadā Maskavā kļuva par čempionu 200 m distancē, 100 m distancē sasniedza pusfinālu, tāpat bronzu izcīnīja 4×100 m stafetē. 1984. gadā Losandželosā augstāko panākumu guva 4×100 m stafetē, kur Itālijas izlases sastāvā ieņēma 4. vietu, 4×400 m stafetē — 5. vietu, savukārt individuālajā 200 m distancē izcīnīja 7. vietu. 1988. gadā Seulā nepārvarēja priekšsacīkšu barjeru 200 m distancē. Tāpat izcīnījis sudrabu un bronzu Pasaules čempionātā, 3 zeltus, 2 sudrabus un 1 bronzu Eiropas čempionātā.
1979. gada Universiādē uzstādīja jaunu Pasaules rekordu 200 m distancē — 19,72 s. Tas šajā statusā noturējās gandrīz 17 gadus, līdz 1996. gadā to laboja Maikls Džonsons.
Pēc sportista karjeras beigām strādājis par juristu un sporta aģentu, pievērsies politikai, bijis Eiropas Parlamenta deputāts laikā no 1999. līdz 2004. gadam, pārstāvējis I Democratici partiju.
Miris 2013. gada 21. martā.
Ziedonis Čevers

Padomju laiki

Ziedonis Čevers ir dzimis 1960. gadā. 1978. gadā viņš pabeidza Rīgas 8. vidusskolu, bet 1982. gadā absolvēja Latvijas Fiziskās kultūras institūtu fiziskās audzināšanas specialitātē. Padomju laikā darbojies PSKP, bijis LKJS Rīgas partijas komitejas Pirmais sekretārs 1988. un 1989. gadā.

Godmaņa valdība un Rīgas dome

Pēc Latvijas neatkarības atjaunošanas, Ziedonis Čevers ir bijis iekšlietu ministrs Godmaņa valdībā, pēc tam, kad Aloizs Vaznis atkāpies no amata. Līdz ar Birkava kabineta apstiprināšanu zaudējis amatu. 1994. gadā ievēlēts Rīgas domē no partijas "Saimnieks" saraksta.

Demokrātiskā partija "Saimnieks"

1995. gada 29. maijā apvienojās Čevera vadītā partija "Saimnieks" un Demokrātiskā Centra partija, izveidojot Demokrātisko partiju "Saimnieks". 6. Saeimas vēlēšanās DPS ieguva 15,15% balsu un 18 vietas parlamentā. Pēc tam, kad Saeimā netika apstiprināta Māra Grīnblata valdība, par premjeru tika virzīts Ziedonis Čevers. Saeimas balsojuma 1. kārtā par viņa valdību balsoja 50 deputāti, tāpēc tika rīkota pārbalsošana. Otrajā kārtā par balsoja 49 deputāti, tādējādi valdību neapstiprinot. Vēlāk par Ministru prezidentu kļuva Andris Šķēle. Viņa 1. Ministru kabinetā Čevers ieņēma Ministru prezidenta biedra vietu.
1997. gadā darbu sākušajā Krasta valdībā Čevers ieņēma iekšlietu ministra vietu. 1998. gada 9. aprīlī "Saimnieks" atsauca partijas locekļus no valdības un Ziedonis Čevers izteica gatavību veidot nākamo valdību. Guntara Krasta kabinets izturēja uzticības balsojumu un Čevers 5. maijā atkāpās no DPS priekšsēdetāja amata. Jauns priekšsēdētājs netika ievēlēts un Čevers tomēr palika amatā. 7. Saeimas vēlēšanās DPS ieguva 1,6% balsu, līdz ar to partija neieguva nevienu vietu Saeimā. Ziedonis Čevers 10. oktobrī vēlreiz atkāpās no partijas vadītāja amata. Par jauno partijas priekšsēdētāju tika ievēlēts Andris Ameriks.

DPS pamešana un turpmākie gadi

1999. gada 7. decembrī Čevers un Ēriks Zunda pameta partiju pēc tam, kad tika izteikts nodoms to pārdēvēt par Latvijas Demokrātisko partiju un noteikt sociāldemokrātisku ievirzi. Pēc vairākiem gadiem malā Ziedonis Čevers paziņoja par nodomu atgriezties politikā 2002. gada sākumā. 12. aprīlī tika dibināta Latvijas Brīvības partija un viņš kļuva par vienu no partijas biedriem. Par premjerministres kandidāti tika izvirzīta Raita Karnīte. Centrālā vēlēšanu komisija sākotnēji nepieņēma partijas sarakstu. Partija vēlēšanās ieguva 0,2% balsu un neiekļuva parlamentā. Brīvības partijas darbību apturēja 2004. gada 5. oktobrī, bet to likvidēja 2006. gada 5. maijā. Kopš tā laika Z. Čevers politikā nav darbojies.
Gistāfs Nītvelts

Šaha kompozīcija

1926. gadā Nītvelts izveidoja Beļģijas Šaha kompozīcijas asociāciju un gadu vēlāk nodibināja žurnālu "De Problemist" (1927-1931), kas vēlāk tika iekļauts žurnālā "Het Schaakleven".
Viņš publicēja vairāk nekā 300 šaha uzdevumus, gandrīz visi tie ir divvilči, daudzi no tiem godalgoti. Viņa vārdā nosaukta tēma šaha kompozīcijā.
Limbaha-Oberfrona

Vēsture

Pilsēta nodibināta 1950. gadā, apvienojot Limbahu un Oberfronu. VDR laikos Limbaha-Oberfrona bija ievērojams rūpniecības centrs.

Ekonomika

Pilsētā atrodas kompānijas Siemens VDO autokomponenšu rūpnīca.